Proteas het 1 hand op die Afrikabeker | Netwerk24
Deur Annchen Nel 21 Oktober 2019 15:59
Die Proteas het Maandag hul vyfde oorwinning in die Afrikabeker-toernooi behaal, wat Dinsdag in Bellville klaarmaak.
Sigi Burger wen Maandag balbesit vir Suid-Afrika. Links is Parin Simiyu en Lucy Akumu van Kenia. Foto: Jaco Marais
Hulle is die enigste onoorwonne span en boaan die puntelys met tien punte. Hul groot oorwinning van 71-36 oor Kenia vertel nie die volle verhaal van die geesdrif en goeie spel wat die Oos-Afrikane opgedis het nie.
Dit bly moeilik om teen Afrika-spanne te speel wat ’n eie, unieke speelstyl het.
Die ses wedstryde in di é toernooi sal waardevol wees vir Dorette Badenhorst, die nuwe SA afrigter, om Suid-Afrika se diepte te bepaal en te weet watter kombinasies werk.
Zanele Vimbela, die kaptein teen Kenia, sê die telling weerspieël nie hoe taai die wedstryd was nie.
“Die spanne verbeter baie soos die toernooi vorder.”
Romé Dreyer, die Protea-senter, wen Maandag balbesit vir haar span in die netbaltoets teen Kenia. Agter haar is Precious Mthembu. Foto: Jaco Marais
Suid-Afrika speel Dinsdag sy laaste wedstryd teen Zambië, wat 15de op die wêreldranglys is.
Vimbela, die hoofverdediger, sê die Proteas het ’n moeilike week agter die rug en die lywe is seer.
Hulle het al voorverlede Sondag in die Moederstad gearriveer.
“Ons moet voortbou op ons goeie vertonings, sorg dat ons bestendig bly en kort, vinnige aangeë gee,” sê Vimbela oor die stryd teen die Zambiërs.
Die doel Sigi Burger het kans gekry om saam met Lefébre Rademan (hulpdoel) te speel, met Khanyisa Chawane op aanvallende vleuel en Romé Dreyer op senter.
Precious Mthembu was die verdedigende vleuel en Monique Reyneke die hulpdoelverdediger met Vimbela die hoofverdediger.
Dreyer het later ook kans op aanvallende vleuel gekry.
Suid-Afrika het na die eerste kwart met 20-9 voorgeloop en met die rustyd met 36-20. Hy het in die derde en vierde kwarte onderskeidelik 17 en 18 doele bygevoeg, al is die span ietwat verander.
Vimbela (30) sê dit is belangrik dat die nasionale span kans kry om in al die provinsies te speel, want dit is hoe die spel landwyd verbeter.
“Ons moet seker maak ons werk hard. Want alles wat ons doen, het ten doel om die sport te laat groei sodat dit ’n beroepsport kan word,” sê Vimbela.
* Malawi, wat sewende op die wêreldranglys is, het Maandag verras en Uganda (6de) met 49-45 geklop.
Dinsdag se program: 10:00: Lesotho t. Zambië; 12:00: Zimbabwe t. Malawi; 14:00: Uganda t. Kenia; 16:00: Suid-Afrika t. Zambië.
Meer oor: Netbal | Afrikabeker | Kenia | Proteas